Taalbeleid by UV bespreekHoofgebou byop die Bloemfontein-kampus van die Universiteit van die Vrystaat Foto: Evert Kleynhans (RooistoelTV) via UV Facebook Die taalbeleid van die Universiteit van die Vrystaat is onlangs tydens ŉ Algemene Vergadering bespreek en meeste studente voel baie sterk daaroor dat onderrig in Afrikaans sowel as Engels heeltemal te veel nadele vir persone in klasse, sowel as dosente veroorsaak. Prof. Jonathan Jansen, visekanselier en rektor van die universiteit, het in ŉ bulletin aan Kovsie-personeel en -studente gesê die drie sleutelpunte wat geopper is vir ’n enkelmedium onderrigtaal, wat vir die meeste studente wat teenwoordig was, Engels beteken, is soos volg: • Die praktyk van afsonderlike Afrikaanse en Engelse klasse lei tot skeiding van rasse, aangesien die meeste swart studente in Engels klas loop en die Afrikaanse klasse hoofsaaklik wit studente bedien. Dit is teen die UV se beleid van integrasie • Die vermoede bestaan dat studente in Afrikaanse klasse bevoordeel word in terme van “eksamineerbare inhoud”, aangesien die opsomming van die hoofsaaklik Engelstalige handboeke slegs die noodsaaklikste inligting wat nodig is om te leer, en waaroor studente getoets sal word, saamvat. • Die herhaling van klasse in Afrikaanse en Engels plaas ’n dubbele werkslading op dosente, terwyl hulle hul tyd aan navorsing en ander akademiese pligte kon wy. Die oplossings wat as deel van die voorleggings ter tafel gelê is, het gewissel van onderrig slegs in Engels tot onderrig in Engels tesame met simultane tolking na Afrikaans en Sesotho. Sommige het vir keuse geargumenteer, asook dat daar klasse in Sesotho moet wees. Ander het beweer dat simultane tolking nie werk in die konteks van die snelle intellektuele besprekings en beraadslaging wat kenmerkend van akademiese onderrig is nie – selfs al sou tolking werk in die verskaffing van eenvoudige inligting in openbare en private omstandighede. “Wat vir my duidelik is, is dat die bestaande taalbeleid van die UV vir die meerderheid van ons studente op die kampus en, vermoed ek, baie van ons personeel, ’n probleem is,” het Jansen gesê. “By die vergadering het ek my eie standpunte oor die onderwerp gelug – naamlik dat Afrikaans ’n kosbare taal van die universiteit en ’n konstitusioneel erkende landstaal is; dat dit histories onakkuraat is dat Afrikaans ’n taal van witmense is, aangesien baie swartmense die taal help vorm het en nog steeds die taal praat; dat die klaskamer nie die enigste plek is waar integrasie nagestrewe kan word nie en dat die feit dat ons in staat was om feitlik al die ander ruimtes waarin studente saamleef en -leer, byvoorbeeld die koshuise te desegregeer; en dat eerstejaarstudente van plattelandse Afrikaanse skole beslis sal sukkel om die oorgang na akademiese taal te maak indien hulle klasse in Engels was. Hierdie is my standpunte. Maar dit is belangrik dat die standpunte van al ons belanghebbers, insluitende personeel en studente, duidelik oor hierdie belangrike onderwerp aangehoor word.” Jansen gaan die aangeleentheid by die Senaat en die Raad opper, maar hy het intussen sy senior span versoek om met ’n proses te begin wat die insette van alle personeel en studente, wat met die gevolge van ons bestaande taalbeleid moet saamleef, sal ondersoek vir die doeleindes van onderrig, leer en navorsing. “Uiteindelik gaan enige verandering aan die UV se taalbeleid deur die Raad gemaak word,” het Jansen verduidelik. “Niks verhoed ons egter om weer oor hierdie belangrike kwessie debat op die drie kampusse te voer nie, wat ons sal aanhou om te doen.” Jansen het dit benadruk dat hierdie bulletin sy eerste poging is om belanghebbers, insluitende personeel en studente, se standpunte te vra oor die bestaande taalbeleid en of dit verander behoort te word.